open-index/open-wikipedia-markdown huggingface dataset:
887 Αλίντα

Η **Αλίντα** ή **Αλίνδα** είναι μικρός πλανήτης αστεροειδής με αύξοντα αριθμό 887 και με απόλυτο μέγεθος (όπως ορίζεται για το Ηλιακό Σύστημα) 13,76. Ανακαλύφθηκε στις 3 Ιανουαρίου 1918 από τον Γερμανό αστρονόμο Μαξ Βολφ, που παρατηρούσε από τη Χαϊδελβέργη. Η Αλίντα περιφέρεται περί τον Ήλιο σε μέση απόσταση (μεγάλος ημιάξονας της τροχιάς της) 2,479 αστρονομικών μονάδων. Η εκκεντρότητα όμως της τροχιάς της είναι τεράστια, e = 0,553, με αποτέλεσμα να πλησιάζει τον Ήλιο κατά το περιήλιο στα 160,58 εκατομμύρια km. Η Αλίντα πήρε το όνομά της είτε από την αρχαία πόλη Άλινδα της δυτικής Μικράς Ασίας, είτε από μία μορφή της μυθολογίας των Αυστραλών ιθαγενών (Αβοριγίνων) (βλ. Πρόσωπο στη Σελήνη). Με τη σειρά της η Αλίντα έδωσε το όνομά της στην Οικογένεια αστεροειδών της Αλίντας, στην οποία και ανήκει.

Παρότι δεν πλησιάζει πολύ στον Δία, οι παρέλξεις του γιγάντιου πλανήτη έχουν «κλειδώσει» την Αλίντα σε τροχιακό συντονισμό 1:3 με αυτόν, δηλαδή η Αλίντα συμπληρώνει τρεις περιφορές γύρω από τον `Ηλιο στο ίδιο χρονικό διάστημα που ο Δίας συμπληρώνει μία.

Η Αλίντα, αν ήταν μεγαλυτέρων διαστάσεων, θα μπορούσε να χρησιμεύσει στην ακριβή μέτρηση της απόστασης Ηλίου-Γης, διότι πλησιάζει τη Γη πολύ στην περί τον Ήλιο κίνησή της, περισσότερο από τον αστεροειδή Έρωτα με τον οποίο και υπολογίζεται η απόσταση αυτή.

## Φυσικά χαρακτηριστικά
Πρόκειται περί ουράνιου σώματος ελάχιστων διαστάσεων, αφού η διάμετρός της δεν υπερβαίνει τα 4-5 χιλιόμετρα, ενώ το φαινόμενο μέγεθος αυτής κατά τη μέση αντίθεσή της φθάνει το 17. Ο φασματικός τύπος της είναι **S** (λιθώδης), ενώ το άλβεδό της είναι 0,31. Η Αλίντα περιστρέφεται γύρω από τον εαυτό της μία φορά κάθε 73 ώρες και 58 λεπτά, μία εξαιρετικά αργή περιστροφή για αστεροειδή.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αλιντα
266 Αλίνη

Η **Αλίνη** (*Aline*) είναι μικρός πλανήτης (αστεροειδής), που φέρεται στους καταλόγους των αστεροειδών με αύξοντα αριθμό 266 και ανακαλύφθηκε στις 17 Μαΐου 1887 από τον Αυστριακό αστρονόμο Γιόχαν Παλίζα, ο οποίος παρατηρούσε από τη Βιέννη. Ο αστεροειδής αυτός πιστεύεται ότι πήρε το όνομά του από μία κόρη του αστρονόμου Έντμουντ Βάις (Edmund Weiss). Περιφέρεται περί τον Ήλιο σε μέση απόσταση (μεγάλο ημιάξονα της τροχιάς) 2,804 αστρονομικών μονάδων ή 419,5 εκατομμυρίων χιλιομέτρων. Η απόσταση αυτή κυμαίνεται από 354 ως 485 εκατομμύρια χλμ., αφού η εκκεντρότητα της τροχιάς της είναι σημαντική (e = 0,156). Μία περιφορά περί τον Ήλιο συμπληρώνεται σε 1715,0 ημέρες. Η κλίση της τροχιάς της Αλίνης ως προς την εκλειπτική είναι i = 13,39 μοίρες. Είναι σκουρόχρωμος αστεροειδής τύπου C, με άλβεδο 0,059.

Η «μέση διάμετρος» της Αλίνης είναι 109 χλμ. Η μάζα της είναι άγνωστη, ενώ περιστρέφεται γύρω από τον εαυτό της σε 12,3 ώρες.

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Αλινη
Άλιοθ

Με το όνομα **Άλιοθ** ονόμαζαν οι Άραβες  τον αστέρα **ε** (έψιλον) του αστερισμού της Μεγάλης Άρκτου, ο οποίος κατά τους αρχαίους Έλληνες αστρονόμους (Ίππαρχο και Πτολεμαίο) προσδιοριζόταν ως *«ο μετά την έκφυσιν πρώτος των επί της ουράς τριών αστέρων»* (της Μ. Άρκτου). Είναι ένας φωτεινός αστέρας, ο φωτεινότερος του μεγάλου αυτού αστερισμού.

Το παραδοσιακό όνομα Άλιοθ προέρχεται από την αραβική λέξη *alyat*, που σημαίνει «(χονδρή) ουρά προβάτου». Ιστορικά, τον αστέρα χρησιμοποιούσαν οι ναυτικοί στη ναυσιπλοΐα.

## Αστροφυσικά χαρακτηριστικά
Ο Άλιοθ έχει μάζα σχεδόν τριπλάσια της μάζας του Ηλίου (2,91 φορές μεγαλύτερη) και διάμετρο 4,2 ± 0,2 φορές μεγαλύτερη της ηλιακής. Η πραγματική του λαμπρότητα είναι 108 φορές μεγαλύτερη της ηλιακής, ποσότητα που αντιστοιχεί σε απόλυτο μέγεθος −0,2. Η μέση θερμοκρασία της επιφάνειάς του είναι 10.800 K. Ο αστέρας πλησιάζει το Ηλιακό Σύστημα με ταχύτητα 9,3 χιλιόμετρα ανά δευτερόλεπτο (33.500 χιλιόμετρα την ώρα).

Παρότι η μεταλλικότητά του είναι ίδια με αυτή του Ηλίου, το φάσμα του Άλιοθ είναι ιδιόμορφο (το *«p»* στον φασματικό τύπο), όμοιο με το χαρακτηριστικό φάσμα των μεταβλητών τύπου α2 CVn: Το ισχυρό μαγνητικό πεδίο του αστέρα διαχωρίζει τα διάφορα χημικά στοιχεία, και επειδή ο μαγνητικός άξονας διαφέρει από τον άξονα περιστροφής (κατά σχεδόν 90° στον συγκεκριμένο αστέρα), οι φασματικές γραμμές τους παρεμβάλλονται διαδοχικά στο φως που φθάνει ως εμάς με περίοδο 5,1 ημέρες. Ξεχωρίζουν οι φασματικές γραμμές του χρωμίου. Μία πρόσφατη μελέτη προτείνει ότι η περίοδος των 5,1 ημερών ίσως να οφείλεται στην ύπαρξη ενός υποαστρικού σώματος, ενός πλανήτη με μάζα περίπου 14,7 φορές μεγαλύτερη από τη μάζα του Δία σε τροχιά μεγάλης εκκεντρότητας (e = 0,5), σε μέση απόσταση από τον αστέρα 0,055 AU (8,2 εκατομμύρια χιλιόμετρα).

## Δείτε επίσης
* Κατάλογος αστέρων της Μεγάλης Άρκτου

## Εξωτερικοί σύνδεσμοι
* 

Αλιοθ
Αλιοθ
Κατηγορία:Αστέρες με ονομασία κατά Bayer
Βρίκιον

Το **βρίκιον** (ή **μπρίκι)** είναι ονομασία παλαιότερου ιστιοφόρου  δίστηλου (δικάταρτου) εμπορικού ή Πολεμικού πλοίου, ίδιο με Πάρωνα.

Αυτός ο τύπος ιστιοφόρου έφερε στη πλώρη «πρόβολο» (το κοινώς λεγόμενο "μπαστούνι" ή "μπαμπρέσο") για τους τρεις "αρτέμωνές" του (3 κατάπλωρα τριγωνικά ιστία), "ακάτιο ιστό" και τον "μέγα ιστό" (δεύτερος από πλώρη και ψηλότερος) για τα "τετράγωνα" ιστία, τα τριγωνικά (λεγόμενα και "προίστια") και για τον "επίδρομο" (πρυμναίο τραπεζοειδές ιστίο). Ήταν πανομοιότυπος με τον εμπορικό Δρόμωνα ή "νάβα" και του εμπορικού Μυοδρόμωνα (Μπάρκου ή Γαβάρας) αν λογισθεί ο τρίτος και πρυμναίος ιστός τους ως να μη υπάρχει. 
Το αντίστοιχο πολεμικό πλοίο του τύπου αυτού λέγεται Πάρων.

Μέχρι το 1849 καμία διαφορά μεταξύ του Βρίκιου και του Πάρωνα δεν υπήρχε, όταν εμφανίσθηκαν το έτος εκείνο οι "διπλοί δόλωνες" και άλλες συναφείς διευκολύνσεις τις οποίες και εκολπώθηκαν τα εμπορικά Βρίκια, όχι όμως και οι πολεμικοί Πάρωνες όπου η μεταξύ τους διαφορά έγινε πλέον αισθητή, όταν ακόμη πρώτοι οι Ιταλοί, (και τελικά μόνο αυτοί), ναυπήγησαν το 1891 δύο θαυμάσιους εκπαιδευτικούς σιδερένιους πάρωνες τους "*Παλινούρο*" και "*Μιζένο*".

Πρόδρομος του Βρικίου υπήρξε το Βριγαντίνο που όταν αυτό τελειοποιήθηκε η διαφορά τους ήταν πολύ δυσδιάκριτη για κάθε "στεριανό" μάτι.

Τα Βρίκια λόγω των ναυτικών αρετών τους θεωρήθηκαν τα προσφιλέστερα των Ελλήνων ναυμάχων πλοία κατά την διάρκεια  του Αγώνα της Ανεξαρτησίας. Επειδή κατά την Εθνεγερσία βρέθηκαν τα περισσότερα με πλείστα πυροβόλα λόγω των πολύ συχνών μικροναυμαχιών με πειρατές, καμία διαφορά ουσιαστική, ακόμα και τυπική δεν υπήρχε μεταξύ του Βρικίου και του πολεμικού Βρικίου δηλαδή του Πάρωνα, που πρόσθετα έφερε 12 - 18 πυροβόλα (κανόνια) στο κατάστρωμα και πλήρωμα 100 άνδρες.

Πολεμικά πλοία τύπου "βρίκια" (Πάρωνες) του Ελληνικού Πολεμικού Ναυτικού ήταν τα:
* Αθηνά (Βρίκιον)
* Αντίζηλος (Βρίκιον)
* Άρης Ι (Βρίκιον)
* Αχιλλεύς Ι (Βρίκιον)
* Ηρακλής Ι (βρίκιον)
* Θεμιστοκλής Ι (βρίκιον)
* Τιμολέων (βρίκιον)

## Δείτε επίσης
*Το Ναυτικό του 21

## Παραπομπές


## Εξωτερικοί σύνδεσμοι
* 

Κατηγορία:Πολεμικά πλοία
Κατηγορία:Ιστιοφόρα
Αθήναι Ι (ατμόπλοιο)

Το ξύλινο τροχήλατο ατμόπλοιο **Αθήναι**, εκτοπίσματος 430 τόνων και δυνατότητας μεταφοράς φορτίου 100 τόνων ναυπηγήθηκε τον Οκτώβριο του 1837 στον τότε ναύσταθμο του Πόρου από τον ναυπηγό Γ. Τομπάζη και έφερε αρχικά το όνομα **Όθων**. Χρησιμοποιήθηκε ως βασιλική θαλαμηγός για τα ταξίδια εσωτερικού–εξωτερικού του βασιλικού ζεύγους Αμαλία και Όθωνα, συγχρόνως δε και ως κρατικό φορτηγό.

Το 1845 πραγματοποίησε γενική επισκευή και αναλεβήτωση στον λιμένα Τουλόν της Γαλλίας. Στις 28 Σεπτεμβρίου 1845, κατά την επιστροφή του στην Ελλάδα, λόγω απροσεξίας του αξιωματικού φυλακής, προσάραξε στις ακτές της Νάπολης (Ιταλία). Ο εκεί ναύσταθμος του βασιλείου των δύο Σικελιών βοήθησε την επισκευή του και μετά από 7 εβδομάδες απέπλευσε.

Από τις 6 Ιανουαρίου έως τις 17 Απριλίου 1850 κατασχέθηκε από τους Άγγλους για την υπόθεση Πατσίφικου. Το 1851 επαναλήφθηκε γενική επισκευή και αναλεβήτωση στην Τουλόν, η οποία διήρκεσε ένα περίπου χρόνο. Κατασχέθηκε για δεύτερη φορά μαζί με τον υπόλοιπο ελληνικό στόλο από τους Γάλλους, τον Μάιο του 1854 στη διάρκεια του Κριμαϊκού Πολέμου.  Το 1854 διατέθηκε για τη μεταφορά κατοίκων της Αθήνας στα νησιά του Σαρωνικού και του Αργολικού λόγω της επιδημίας της χολέρας που ενέκηψε τότε.

Το 1860 επαναλήφθηκε τρίτη αναλεβήτωση αυτή τη φορά στην Ελλάδα (Ν. Πόρου), οι δε λέβητες μεταφέρθηκαν από τη Γαλλία με το *Αθήνα*. Το 1862 συμμετείχε στον αποκλεισμό του Ναυπλίου και στην καταστολή της Ναυπλιακής στάσης. Στη διάρκεια της Μεταπολίτευσης του 1862 μετονομάστηκε σε *Αθήναι*. Παρέμεινε σε υπηρεσία μέχρι το 1864 όπου αναφέρεται στην μεταφορά αγημάτων του Ελληνικού Στρατού στην Κέρκυρα για τους εορτασμούς της ένωσης της Επτανήσου.

## Σημειώσεις



Κατηγορία:Ελληνικά πολεμικά πλοία
Κατηγορία:Ελληνικά ατμόπλοια
Αθήναι ΙΙ (εύδρομο)

right|thumb|Το Αθήναι ΙΙ

Το εύδρομο **Αθήναι ΙΙ** ήταν επίτακτο πλοίο του Ελληνικού βασιλικού ναυτικού. Εντάχθηκε στο στόλο το 1912. Αρχικά ήταν υπερωκεάνιο της Εθνικής ατμοπλοΐας Ελλάδος στη γραμμή Πειραιάς–Πάτρα–Νέα Υόρκη. Χρησιμοποιήθηκε κατά τους Βαλκανικούς πολέμους 1912-1913. Μετά δόθηκε πίσω στους ιδιοκτήτες του. Καταστράφηκε από πυρκαγιά στο βόρειο Ατλαντικό στις 19 Σεπτεμβρίου 1915.

Κατηγορία:Ελληνικά Εύδρομα
Ατμόπλοιο

thumb|right|300px|Το τροχήλατο «''Κλερμόντ''» του Ρόμπερτ Φούλτον, το πρώτο ατμόπλοιο του κόσμου**Ατμόπλοιο** Α/Π (Steam ship S/S ή Steamer) ονομάζεται το πλοίο που χρησιμοποιεί, για τη πρόωσή του, ατμομηχανή.
 
Τα ατμόπλοια αντικατέστησαν τα σκάφη που κινούνταν με ιστία, τα ιστιοφόρα. Το πρώτο πλοίο που κατασκευάστηκε να κινείται με ατμομηχανή ήταν το τροχήλατο πλοίο «Κλερμόντ» το 1807, κατασκευαστής του οποίου ήταν ο Ροβέρτος Φούλτον. Το 1820 η χρήση του ατμού στα πλοία άρχισε να γενικεύεται. Από δε το 1850 που άρχισε η ευρύτερη εφαρμογή (εγκατάσταση) του διαμήκη ελικοφόρου άξονα, αντί του εγκάρσιου των τροχήλατων, ο εκτοπισμός των ιστιοφόρων αφενός αλλά και αυτών των ατμοκίνητων τροχήλατων αφετέρου διαγράφονταν πλέον ως δεδομένος. Οι πρώτες ατμοτουρμπίνες (ατμοστρόβιλοι) που τοποθετήθηκαν σε πλοίο ήταν το 1907, στο αγγλικό υπερωκεάνειο «Μαυριτάνια».

Από ναυπηγικής πλευράς η εμφάνιση των ατμόπλοιων οδήγησε στο διαχωρισμό ναυπήγησης φορτηγών πλοίων και επιβατηγών πλοίων που αποτέλεσαν έκτοτε τους δύο βασικούς κλάδους στη ναυτιλία.

## Τα πρώτα ατμόπλοια του Ελληνικού Πολεμικού Ναυτικού ήταν
[μικρογραφία|Αναπαράσταση τμημάτων ατμόπλοιου, [Εγκυκλοπαιδικό λεξικό Μπαρτ-Χιρστ, 1889]]
μικρογραφία|Αναπαράσταση μηχανής ατμόπλοιου, Εγκυκλοπαιδικό λεξικό Μπαρτ-Χιρστ, 1889
* Καρτερία (ατμόπλοιο)
* Επιχείρησις. Συμμετείχε στις τελευταίες μάχες της Επανάστασης, 1828-1829.
* Ερμής. Κορβέτα, έδρασε επίσης κατά το 1828-1829. 
* Αθήναι Ι (ατμόπλοιο)
* Αμφιτρίτη V (ατμόπλοιο)
* Αρκάδι (ατμόπλοιο)
* Αφρόεσσα (ατμοημιολία)
* Κανάρης ΙΙ (ατμόπλοιο) / 90
* Κρήτη Ι (ατμόπλοιο)
* Μαλβίνα (Ατμόπλοιο)
* Πανελλήνιον (ατμόπλοιο)
* Πανόπη Ι (ατμόπλοιο)
* Πανόπη ΙI (Ατμόπλοιο)
* Σαλαμινία Ι (ατμόπλοιο)
* Ψαρά ΙΙ (Ατμόπλοιο) / 90

## Σημειώσεις


## Εξωτερικοί σύνδεσμοι
* 
* 

Κατηγορία:Τύποι πλοίων
Επίχαρμος

Ο **Επίχαρμος** (5ος π.Χ. αι.) ήταν κωμωδιογράφος και φιλόσοφος από την Κω. Αναδείχθηκε ένας από τους μεγαλύτερους ποιητές της αρχαίας Ελλάδας. 

Από μικρή ηλικία μετανάστευσε στις Συρακούσες ενώ έζησε και στη Σικελία. Ελάχιστα έργα του έχουν διασωθεί, όχι ολόκληρα, και αυτά από άλλους συγγραφείς όπως ο Διογένης ο Λαέρτιος, ο Πλάτων κ.α. 

Για τον τόπο γέννησής του ερίζουν πολλές πόλεις, Ο Διογένης ο Λαέρτιος αναφέρει ότι γεννήθηκε στην Αστυπάλαια της Κω, το Λεξικό της Σούδας στις Συρακούσες ή στη Σικελική πόλη Κράστος. Ο Διογένης ο Λαέρτιος μάλιστα αναφέρει ότι ο πατέρας του μετακόμισε με την οικογένεια του στα Μέγαρα και από εκεί μετά στη Σικελία. Όταν μεγάλωσε ο Επίχαρμος εγκαταστάθηκε στις Συρακούσες και εργάστηκε για τους τυράννους Γέλωνα και Ιέρωνα. 

Πέθανε 90 ετών ή κατά άλλους 97. Ο Διογένης ο Λαέρτιος αναφέρει ότι οι Συρακούσιοι είχαν στήσει μπρούτζινο ανδριάντα του.

Είχε γράψει 32 ή 52 κωμωδίες οι περισσότερες έχουν χαθεί ή έχουν διασωθεί μικρά τμήματά τους. Έργα του αναφέρονται τα *Κύκλωψ, Προμηθεύς, Αγρωστίνος* κ.α.

## Αναφορές
* Philip Wentworth Buckham, *Theatre of the Greeks*, 1827.
* P.E. Easterling (Series Editor), Bernard M.W. Knox (Editor), *Cambridge History of Classical Literature*, v.I, Greek Literature, 1985. ISBN 0-521-21042-9, cf. Chapter 12, p.&nbsp;367 on Epicharmus and others.
* Rudolf Kassel, C. Austin (Editor) *Poetae Comici Graeci: Agathenor-Aristonymus (Poetae Comici Graeci)*, 1991.
* A. W. Pickard-Cambridge, *Dithyramb, Tragedy, and Comedy* (1927, repr. 1962).
* Plato, *Theaetetus*.
* William Ridgeway, contrib. *The Dramas and Dramatic Dances of Non-European Races*. Cambridge: Cambridge University Press, 1915.
* Xavier Riu, *Dionysism and Comedy*, 1999. http://ccat.sas.upenn.edu/bmcr/2000/2000-06-13.html
* Lucia Rodríguez-Noriega Guillén, *Epicarmo de Siracusa. Testimonios y Fragmentos. Edición crítica bilingüe.*; Oviedo: Universidad de Oviedo, Servicio de Publicaciones, 1996. Reviewed by Kathryn Bosher, University of Michigan, in Bryn Mawr Classical Review 2005.10.24
* Smith, William, *Dictionary of Greek and Roman Biography and Mythology*, 1870, article on Epicharmus, https://web.archive.org/web/20060501200240/http://www.ancientlibrary.com/smith-bio/1137.html
* Theocritus, *Idylls and Epigrams*. (*Theocritus translated into English Verse* by C.S. Calverley, http://www.gutenberg.org/files/11533/11533-h/11533-h.htm)
*Μάρκος Αντώνιος, «Βασικές επιστημονικές και φιλοσοφικές αρχές στον Επίχαρμο». Ελληνική Φιλοσοφική Επιθεώρηση 4 (1987), 26-35.
*Μάρκος Αντώνιος Γ, «Η προτεραιότης του πνευματικού πολιτισμού εις τον ποιητήν πίχαρμον». Πλάτων 38 (1986), 187-193.

## Παραπομπές

Κατηγορία:Αρχαίοι Έλληνες κωμικοί ποιητές
Κατηγορία:Αρχαίοι Έλληνες φιλόσοφοι
Κατηγορία:Πυθαγόρειοι φιλόσοφοι
Κατηγορία:Αρχαίοι Κώοι
Κατηγορία:Ποιητές Παλαιάς Κωμωδίας
Ανάχαρσις

Ο **Ανάχαρσις** ήταν Σκύθης ηγεμόνας και σοφός του 6ου αιώνα π.Χ., γιος του Γνούρου, θαυμαστής του ελληνικού πολιτισμού επηρεασμένος από την μητέρα του, ελληνικής καταγωγής. 

## Η ζωη του
Το 589 π.Χ. πήγε στην Αθήνα επί Σόλωνος, του οποίου έγινε φίλος. Όταν επέστρεψε στην πατρίδα του επιχείρησε να εισαγάγει τον ελληνικό πολιτισμό, ώς και την λατρεία της θεάς Δήμητρας. Δολοφονήθηκε από τον αδερφό του με ένα τόξο, ο οποίος για να δικαιολογηθεί είπε ότι ο Ανάχαρσις ήθελε να εισάγει στη Σκυθία τα Ελευσίνια Μυστήρια. Δεν έχει διασωθεί κανένα συγγραφικό του έργο. Λέγεται ότι είχε γράψει ένα έργο που σύγκρινε τους νόμους των Σκυθών με τους νόμους των Ελλήνων, καθώς κι ένα ακόμη για την τέχνη του πολέμου. Έγινε γνωστός για την απλότητα του τρόπου ζωής του και για τις ακριβείς παρατηρήσεις του επάνω στα έθιμα και τα μορφώματα των Ελλήνων. Όταν κάποτε ένας, ονόματι Άττικος, τον κορόϊδευε για την Σκυθική καταγωγή του, σε απάντηση ο Ανάχαρσις του είπε το γνωστό: 

***"Ἐμοὶ μὲν ἡ πατρὶς ὄνειδος, σὺ δὲ τῇ πατρίδι·"***, δηλαδή: ***"`Εμένα μεν η πατρίδα μου με ντροπιάζει, ενώ εσύ (με τον τρόπο σου αυτό) ντροπιάζεις την πατρίδα σου"***.

## Ο Ανάχαρσις του Λουκιανού
Ήταν ο πρώτος μέτοικος που έλαβε δικαιώματα Αθηναίου πολίτη. Ο Λουκιανός έγραψε δύο διαλόγους για τον Ανάχαρση, τον *[[Ανάχαρσις ή Περί γυμνασίων|Ανάχαρσιν]]* και τον *Σκύθην*, 

## Το διήγημα του Ζαν-Ζακ Μπαρτελεμύ
Ο Γάλλος αρχαιοδίφης του 18ου αιώνα Ζαν-Ζακ Μπαρτελεμύ έγραψε ένα τετράτομο μυθιστορηματικό έργο σχετικά με έναν απόγονο του Ανάχαρση ο οποίος πραγματοποίησε παρόμοια περιήγηση στην αρχαία Ελλάδα. Ο Ανάχαρσις είχε πεί και την σοφή φράση: "Πολέμιον ανθρώποις αυτοί εαυτοίς." Πού σημαίνει: "Ο εχθρός του ανθρώπου είναι ο ίδιος ο εαυτός του."

## Δείτε επίσης
* Ανάχαρσις ή Περί γυμνασίων

## Παραπομπές


## Εξωτερικοι συνδεσμοι

* Herodotus, with a comm. by J.W. Blakesley, Τόμος 1

Κατηγορία:Σκύθες
Λάσος ο Ερμιονεύς

Ο **Λάσος ο Ερμιονεύς** ήταν λυρικός ποιητής και μουσικός (6ος αιώνας π.Χ.).  

## Βιογραφία
Γεννήθηκε στην Ερμιόνη. Έζησε και έδρασε στα χρόνια του Σιμωνίδη του Κείου κυρίως  στην Αθήνα, στην αυλή του Ιππάρχου (527 - 510 π. Χ.) γιου του τυράννου των Αθηνών Πεισιστράτου. Από κάποιους κατατάσσεται στους επτά σοφούς της αρχαιότητας, αντί του Περιάνδρου.  

Γιος του Χαρβίνου ή Χαβρίνου, ήταν μαθητής του Αργείου Σακάδα.  

Όταν εγκαταστάθηκε στην Αθήνα, ίδρυσε Μουσική Σχολή και ασχολήθηκε με τη λυρική ποίηση. 

Θεωρείται ο μεγάλος μεταρρυθμιστής του διθυράμβου, ύστερα από τον Αρίωνα. Τελειοποίησε τον διθύραμβο, τους εγκυκλίους χορούς και ήταν ο πρώτος που έγραψε θεωρία της μουσικής. Ο Πλούταρχος λέει ότι ο Λάσος προσπάθησε να προσδώσει στο διθύραμβο μεγάλη μουσική ποικιλία, επιτρέποντας πέρασμα από μια μελωδία στην άλλη, και χρησιμοποιούσε τον ηχητικό πλούτο των αυλών, έτσι, που πέτυχε ανατροπή στη σύγχρονη μουσική. Ο Ησύχιος αναφέρει, ότι του Λάσου του άρεσαν διάφορα ηχητικά αποτελέσματα, που από το όνομά του ονομάστηκαν λασίσματα. Ο Λάσος εκτός από τους διθυράμβους συνέταξε και το πρώτο στην ελληνική γραμματεία εγχειρίδιο περί μουσικής.

Το ταλέντο του ανθούσε κατά την 64-η Ολυμπιάδα (524 - 521 π. Χ.). Λέγεται ότι δίδαξε τον Πίνδαρο. Σε αγώνα διθυραμβοποιών που οργανώθηκε στην Αθήνα το 508 π.Χ., κατόπιν εισήγησής του, διαγωνίσθηκε με τον Σιμωνίδη τον Κείο, βάση αναφορών του Αριστοφάνη.

Υπάρχει αναφορά του Ηροδότου ότι συνέλαβε τον εταίρο χρησμοδότη ποιητή της αυλής του Ίππαρχου, τον Ονομάκριτο, να κατασκευάζει ψεύτικους χρησμούς στα ποιήματα του Μουσαίου, τον κατήγγειλε για κατάχρηση εμπιστοσύνης του τυράννου και πέτυχε την εξορία του.

Λέγεται ότι ο Λάσος έγραψε δύο ποιήματα, τους «Κενταύρους» και τον ύμνο στη θεά Δήμητρα, ως λειπογράμματα δίχως το γράμμα σίγμα (ἄσιγμος ᾠδή). Αυτό το έκανε γιατί είχε δυσκολία στην προφορά του συμφώνου.

Από τα έργα του μόνο ελάχιστοι στίχοι διασώθηκαν. Οι στίχοι που διασώζονται από τον ύμνο προς την Δήμητρα είναι:

## Παραπομπές


Κατηγορία:Αρχαίοι Έλληνες λυρικοί ποιητές
Κατηγορία:Αρχαίοι Έλληνες διθυραμβικοί ποιητές
Κατηγορία:Αρχαίοι Αργείοι
Αηδών Ι (ατμοημιολία)

Η ατμοημιολία **Αηδών** κατασκευάστηκε το 1884 στην Αγγλία, στα ναυπηγεία Blackwall. Ήταν σιδηρά ατμοημιολία τύπου *Κίσσα*, εκτοπίσματος 86 τόνων, αδελφό πλοίο με τα ιδίου τύπου ''Κίσσα Ι'' και ''Κίχλη Ι''. Είχε διαστάσεις 23/5/1,2 μ., πρόωση από μια ατμομηχανή 160 hp και μέγιστη ταχύτητα 9 κόμβους

Χρησιμοποιήθηκε σε διάφορες υπηρεσίες, κυρίως δε στην δίωξη του λαθρεμπορίου. Συμμετείχε στους πολέμους του 1897 και του 1912-1913, κατόπιν δε με αφαίρεση του οπλισμού του μετατράπηκε σε βοηθητικό πλοίο και  χρησιμοποιήθηκε για τις ανάγκες του υποναύαρχου επόπτη εκπαιδεύσεως που έδρευε στο ναύσταθμο Πόρου. Προσάραξε το καλοκαίρι του 1924 στο ακρωτήριο Τούρλος της Αίγινας και βυθίστηκε. Δεν μνημονεύεται αιτία του ναυαγίου, ούτε αν υπήρξαν ανθρώπινες απώλειες. Κάποιες πληροφορίες κάνουν λόγο για ιδιότυπη στάση αξιωματικών εκείνη την περίοδο και πιθανόν το γεγονός να σχετίζεται με αυτή, καταπώς σημειώνει ο Στ. Χαρατσής (Ναυτική Ελλάς, τ. 895, Απρίλιος 2008).

## Πηγές

* Conway's all the world's fighting ships, 1906-1922

## Εξωτερικοί σύνδεσμοι

* battleships-cruisers.co.uk

Κατηγορία:Ελληνικές ατμοημιολίες
Αηδών (ναρκαλιευτικό)

Το ναρκαλιευτικό **Αηδών Μ-248,** ανήκει στην κλάση ***MSC-294 Class Coastal Minesweeper*** και χτίστηκε με hull number *MSC 310.* Kατασκευάστηκε στις Η.Π.Α. για την Ελλάδα από το ναυπηγείο Peterson Builders Inc., Sturgeon Bay, WI. Παραχωρήθηκε στο Ελληνικό Πολεμικό Ναυτικό στις 13 Νοεμβρίου 1964 και είναι ένα από τα 6 ναρκαλιευτικά που παραχωρήθηκαν από τις Η.Π.Α. στα πλαίσια στρατιωτικής βοήθειας. Όμοιου τύπου πλοία Αίγλη ΙΙ, Αύρα ΙV, Αλκυών, Δωρίς ΙΙ, Δάφνη ΙΙΙ, Αηδών ΙΙ, Κλειώ ΙΙΙ, Κίχλη ΙΙ, Κίσσα ΙΙ και Πλειάς ΙΙ.

Είναι κατασκευασμένο από ξύλο και αντιμαγνητικά υλικά. Έχει πλήρες εκτόπισμα 370 τόνους, μήκος 144 πόδια, πλάτος 28 και βύθισμα 8,5 πόδια. Για την πρόωση του χρησιμοποιεί δύο μηχανές ντίζελ, ισχύος 380 ίππων. Τη δεκαετία του 1990 αντικατέστησε τις μηχανές του με δύο 1,200hp Waukesha L-1616 diesel μηχανές με δύο άξονες. Ο οπλισμός του αποτελείται από 2 πυροβόλα των 20 χιλιοστών Oerlikon και έχει πλήρωμα 39 άνδρες.

Το διεθνές διακριτικό του (call sign) είναι το Sierra - Zulu - Bravo - Foxtrot.

Διαλύθηκε το 2015 στο Πέραμα.

## Βιβλιογραφία
*Eric Wertheim, *The Naval Institute Guide to Combat Fleets of the World*, Naval Institute Press, 2007

## Εξωτερικοί σύνδεσμοι
*Το Ν/Α Αηδών Μ-248 στην επίσημη ιστοσελίδα του Ελληνικού Πολεμικού Ναυτικού

Κατηγορία:Ελληνικά Ναρκαλιευτικά
Οπλιταγωγό

Πολεμικό πλοίο μεταγωγικό οπλιτών, συνήθως μετασκευασμένο ή επίτακτο επιβατηγό.

Τα οπλιταγωγά του Ελληνικού Πολεμικού Ναυτικού είναι:

*Αιγαίον Ι (Οπλιταγωγό) 
*Κρήτη ΙΙ (Οπλιταγωγό) 
*Μπουμπουλίνα ΙΙ (Οπλιταγωγό) / 93 
*Μυκάλη ΙΙΙ (Οπλιταγωγό) / Επίτακτο
*Σοφία (Οπλιταγωγό) / Επίτακτο

Κατηγορία:Πολεμικά πλοία 
Κατηγορία:Αποβατικά
Αιγαίον Ι (οπλιταγωγό)

Το οπλιταγωγό **Αιγαίον** ήταν σκάφος του Πολεμικού Ναυτικού της Ελλάδος. Ναυπηγήθηκε το 1906 στα Γερμανικά Ναυπηγεία *[[Φλένσμπουρκ]]*, και υπηρέτησε στο Γερμανικό Πολεμικό Ναυτικό με το όνομα *MV Hagen* και το χαρακτηρισμό *4210 ΤV*. Μετά το πέρας του Α’ Παγκοσμίου πολέμου, παραχωρήθηκε από τη Γερμανία στη Μεγάλη Βρετανία το 1919 ως μέρος των επανορθώσεων.

Το 1921 πουλήθηκε στην Ελλάδα οπότε και μετονομάστηκε σε *Αιγαίο*. Άλλα πλοία του ιδίου τύπου που υπηρέτησαν στο Ελληνικό Πολεμικό Ναυτικό ήταν τα: Λέσβος, ‘Κωνσταντινούπολη, Καβάλα, Χίος (μετέπειτα πλωτό συνεργείο) και Ήφαιστος. Το πλοίο χρησιμοποιήθηκε σαν οπλιταγωγό σε όλη τη διάρκεια της Μικρασιατικής εκστρατείας, και στη συνέχεια αξιοποιήθηκε για μεταφορά υλικού του Πολεμικού Ναυτικού και ως ναυτικά κρατητήρια. Διαγράφηκε από τη δύναμη του στόλου το 1935.

Το πλοίο είχε διαστάσεις 388x51x25 πόδια και κινούνταν με ταχύτητα 10,5 κόμβων αξιοποιώντας σύστημα πρόωσης 2800 BHP.

## Πηγές
*German-Australian Line

Κατηγορία:Ελληνικά πολεμικά πλοία
Αιγαίον ΙΙ (αντιτορπιλικό)

Το **Αιγαίον ΙΙ** ήταν αντιτορπιλικό τύπου HUNT II (*07, 03, D-11*), πρώην *HMS Lauderdale (L-95)*), κλάσης HUNT II. 
Η έναρξη ναυπήγησης του έγινε στα ναυπηγεία *J.S. THORNYCROFT* το 1941. Στις 20 Μαΐου 1946 παραχωρήθηκε στο Ελληνικό Πολεμικό Ναυτικό από το Βρετανικό Ναυτικό. Όμοιου τύπου πλοία : **Αιγαίον ΙΙ**, ‘ΘΕΜΙΣΤΟΚΛΗΣ II’ και ‘Κρήτη IV’. Συμμετείχε στις επιχειρήσεις του εμφυλίου. Επεστράφη στις 12 Δεκεμβρίου 1959 και το 1960 παροπλίστηκε.

Κατηγορία:Ελληνικά αντιτορπιλικά
Αιγαίον ΙΙΙ (αντιτορπιλικό)

Το **Αιγαίον, D-03 / Α-215** (πρώην *Weser A-62*), τύπου *Rhein* (γερμ. για: *"[[Ρήνος]]"*) ήταν αντιτορπιλικό συνοδείας - υποστηρίξεως(en) που ναυπηγήθηκε μεταξύ 1961 – 1962 στα *Ναυπηγεία* *Elsflether*(de) (*"Ελσφλέθερ"*) στην κωμόπολη Elsfleth της τότε Δυτικής Γερμανίας. Έχει εκτόπισμα 2.540 τόνων και διαστάσεις 98,6 × 11,8 × 4.2 μ. Επανδρωνόταν από πλήρωμα 164 και διέθετε επιπλέον χώρο για περίπου 80 άτομα. Τέθηκε σε υπηρεσία με το Γερμανικό Ναυτικό τον Ιούλιο του 1962, ενώ παραχωρήθηκε στο Ελληνικό Πολεμικό Ναυτικό το 1976.

## Ιστορικό

### Σε γερμανική υπηρεσία
Η κλάση/τύπος *Rhein* δημιουργήθηκε με στόχο την στελέχωση των μοιρών ναρκοθηρευτικών, ταχύπλοων και υποβρυχίων του Ναυτικού της Δυτικής Γερμανίας.

Το *Weser* παραγγέλθηκε το 1960, τέθηκε σε υπηρεσία για πρώτη φορά με το Πολεμικό Ναυτικό της Δυτικής Γερμανίας στις 14 Ιουλίου του 1962, ως πλοίο συνοδείας - υποστηρίξεως εκπαιδευτικών πλοίων. Στα τέλη Μαίου – αρχές Ιουλίου του 1968, το *Weser*, τέθηκε εκτός υπηρεσίας και μπήκε σε εφεδρεία.

### Σε ελληνική υπηρεσία
Στις 6 Ιουνίου 1976 (ή 1975;), το πλοίο παραχωρήθηκε στο Ελληνικό Πολεμικό Ναυτικό από τη Γερμανία, στα πλαίσια της Στρατιωτικής βοήθειας. Παρελήφθη από τον Ανπχο. Ι. Φωκά την ίδια μέρα, και κατέπλευσε στην Ελλάδα στις 14 Αυγούστου του 1976.Ανήκε στη δύναμη Διοικήσεως Αντιτορπιλικών και ήταν η έδρα του επιτελείου της Διοίκησης Αντιτορπιλικών μέχρι και αφότου παροπλίσθηκε στις 15 Φεβρουαρίου 1991.

## Δείτε επίσης

* Ελληνικό Πολεμικό Ναυτικό
* Κατάλογος πρώην εξοπλισμού των Ελληνικών ένοπλων δυνάμεων

## Παραπομπές

## Εξωτερικοί σύνδεσμοι
*  - Φωτογραφία του πλοίου υπό γερμανική υπηρεσία.

*
*

Κατηγορία:Ελληνικά αντιτορπιλικά
Αιγαίον IV (φρεγάτα)

Με το όνομα **Αιγαίον** φέρεται μια από τις κύριες μονάδες επιφανείας του Ελληνικού Πολεμικού Ναυτικού, με χαρακτηριστικό (νατοϊκό) αριθμό **F-460**. Είναι φρεγάτα τύπου "**[[Kortenaer|S]]**", όμοια με τις φρεγάτες ‘Αδρίας III’ και ‘Ναβαρίνο ΙΙΙ’

## Δράση

Η φρεγάτα ΑΙΓΑΙΟΝ, καθελκύστηκε στο Ναυπηγείο 'Koninlijke Maatschappij de Shelde' (Royal Shelde) στο Vlissingen της Ολλανδίας την 13η Ιουλίου 1978, σε εκτέλεση παραγγελίας του Βασιλικού Ναυτικού της χώρας. Εντάχθηκε στο Ολλανδικό Ναυτικό στις 29 Οκτωβρίου 1980, με την ονομασία BANKERT (F810). 

Όταν οι φρεγάτες τύπου S αποσύρθηκαν από το Ολλανδικό Ναυτικό, το Ελληνικό Πολεμικό Ναυτικό ενδιαφέρθηκε να τις αποκτήσει ώστε να αντικαταστήσει τον στόλο των αντιτορπιλικών του, λόγω της μεγάλης ηλικίας και των υψηλών αναγκών επάνδρωσης που είχαν τα τελευταία. Η ύψωση της Ελληνικής Σημαίας στη φρεγάτα πραγματοποιήθηκε στις 14 Μαΐου 1993 στο Ντεν Χέλντερ. Το σκάφος κατέπλευσε στην Ελλάδα στις 19 Ιουλίου 1993.

## Χαρακτηριστικά

Όπως όλες οι φρεγάτες τύπου S, η φρεγάτα ΑΙΓΑΙΟΝ έχει ολικό μήκος 130μ., μέγιστο πλάτος 14,6 και μέγιστο βύθισμα 6μ. Με πλήρες φορτίο, το σκάφος έχει εκτόπισμα 3.630 τόνων. Την κίνηση εξασφαλίζουν 2 κινητήρες Rolls Royce OLYMPUS (56.800 HΡ) και δύο κινητήρες Rolls Royce TYNE 10, μέσω των οποίων επιτυγχάνεται μέγιστη ταχύτητα 30 κόμβων (αν και η συνήθης επιχειρησιακή ταχύτητα είναι 20 κόμβοι).
  
Στη φρεγάτα υπάρχει υποδομή για την ενδιαίτηση 220 ατόμων.
 
Η φρεγάτα ΑΙΓΑΙΟΝ δύναται να πλήξει εγγείς στόχους επιφανείας με το πυροβόλο 76 χιλιοστών (ΟΤΟ ΜΕLARA), και απομακρυσμένες μονάδες επιφανείας με κατευθυνόμενα βλήματα HARPOON (δύο συστοιχίες των τεσσάρων βλημάτων). Η αντιαεροπορική άμυνα της φρεγάτας εξασφαλίζεται με το σύστημα κατευθυνομένων βλημάτων SEA SPARROW. Επίσης η φρεγάτα είναι σε θέση να αναλάβει ανθυποβρυχιακές αποστολές χρησιμοποιώντας τορπίλες 324 χιλιοστών. Για την άμυνα του σκάφους, διατίθεται σύστημα ηλεκτρονικών αντίμετρων (SUPER R.B.O.C.) και πυροβόλο  Phalanx Mk15 CIWS 20 χιλιοστών. Τέλος, το πλοίο δύναται να μεταφέρει δύο ελικόπτερα και να τα χρησιμοποιεί εναλλάξ ή ταυτόχρονα σε διάφορες αποστολές. 

## Βιβλιογραφία
* Eric Wertheim, *The Naval Institute Guide to Combat Fleets of the World*, Naval Institute Press, 2007
* https://hellenicnavy.gr/o-stolos-mas/fregates/f-g-aigaion-f-460/

## Εξωτερικοί σύνδεσμοι
* Η Φ/Γ Αιγαίον στην επίσημη ιστοσελίδα του Ελληνικού Πολεμικού Ναυτικού

Κατηγορία:Ελληνικές φρεγάτες
Βοηθητικό Βάσης

Το **Βοηθητικό Βάσης** (ΒΒ, ή Ναυστάθμου) είναι διάφοροι τύποι μεταφοράς προσωπικού. Αυτό το είδος πλοίου χρησιμοποιείται στο Ελληνικό Πολεμικό Ναυτικό.

Τα βοηθητικά βάσης του Ελληνικού Πολεμικού Ναυτικού είναι:
* Άνεμος (βοηθητικό βάσης) / ΒΒ-16, Α-469
* Λέσβος Ι (βοηθητικό βάσης)

## Παραπομπές


Κατηγορία:Πολεμικά πλοία
Κατηγορία:Βοηθητικά πλοία
Δημοτικό σχολείο

Το **δημοτικό σχολείο** είναι μαζί με το νηπιαγωγείο μέρος της βασικής, υποχρεωτικής, πρωτοβάθμιας εκπαίδευσης. Στην Ελλάδα σήμερα αποτελείται από έξι τάξεις και είναι εξαετούς διάρκειας (Α' - ΣΤ' Δημοτικού). Η φοίτηση στο δημοτικό σχολείο αρχίζει συνήθως στην ηλικία των έξι ετών. Μετά την παρακολούθηση του Δημοτικού, η υποχρεωτική εκπαίδευση συνεχίζεται με το τριετές Γυμνάσιο, το οποίο μαζί με το Λύκειο αποτελεί μέρος της δευτεροβάθμιας εκπαίδευσης.

## Ηνωμένο Βασίλειο
Στο Ηνωμένο Βασίλειο τα δημόσια σχολεία πρωτοβάθμιας εκπαίδευσης είναι γνωστά ως **primary schools**. Σε αυτά φοιτούν γενικά παιδιά ηλικίας από 4 ως 11 ετών. Συχνά υποδιαιρούνται σε νηπιαγωγεία (**infant schools**), για παιδιά ηλικίας από 4 ως 7 ετών και σε **junior schools** για παιδιά από 7 ως 11 (με εξαίρεση τη Σκωτία, όπου όλα τα παιδιά ηλικίας 4-12 ετών φοιτούν σε ένα εκπαιδευτικό ίδρυμα.)

Στον ιδιωτικό τομέα τα σχολεία πρωτοβάθμιας εκπαίδευσης καλούνται *προπαρασκευαστικά σχολεία* (**Preparatory schools**) και σε αυτά γίνεται καταβολή διδάκτρων. Εκεί φοιτούν παιδιά ηλικίας μέχρι και 13 ετών. Όπως υποδηλώνεται και από την ονομασία τους, τα εν λόγω σχολεία είναι σχεδιασμένα με σκοπό να προετοιμάσουν τους μαθητές και τις μαθήτριες για τις εξετάσεις για εισαγωγή στα ιδιωτικά ανεξάρτητα σχολεία (**Independent schools**).

## Ελλάδα
Στην Ελλάδα οι τάξεις του δημοτικού είναι έξι και μπορούν να χωρίζονται σε τμήματα ανάλογα με τον αριθμό των μαθητών.

### Ώρες μαθημάτων ανά τάξη στα ελληνικά σχολεία

## Παραπομπές


Κατηγορία:Εκπαίδευση ανά βαθμίδες
Κατηγορία:Πρωτοβάθμια εκπαίδευση
Λαός (εφημερίδα)

Ο ***Λαός*** είναι καθημερινή εφημερίδα της Βέροιας και αποτελεί τη μακροβιότερη εφημερίδα της Ημαθίας. Το πρώτο φύλλο της εφημερίδας εκδόθηκε στις 18 Ιανουαρίου 1965 με ιδρυτή τον Ζήση Χ. Πατσίκα. Η εφημερίδα υπήρξε σε σχετική σφυγμομέτρηση πρώτη σε αναγνωσιμότητα στη Μακεδονία και σε ολόκληρη τη Βόρεια Ελλάδα. Εκδίδεται πέντε ημέρες την εβδομάδα σε σχήμα ταμπλόιντ και είναι μέλος της Ένωσης Ιδιοκτητών Ημερησίων Επαρχιακών Εφημερίδων.

## Παραπομπές


## Εξωτερικοί Σύνδεσμοι
*Η ιστοσελίδα της εφημερίδας

Κατηγορία:Εφημερίδες στην ελληνική γλώσσα
Κατηγορία:Βέροια
Αιγιαλεία Ι (ναρκοθέτις)

**Αιγιαλεία Ι ([[Ναρκοθέτις]])**

Σιδηρά Ναρκοθέτις

Ιδίου τύπου και τα ‘Μονεμβασιά’ και ‘Ναυπλία ΙΙ’. Αγοράστηκε το 1881 από την Αγγλία.

Συμμετείχε στον πολέμο του 1897 και στους Βαλκανικούς (1912-13) για την πόντιση και ανέλκυση ναρκών.

Στη συνέχεια χρησιμοποιήθηκε για τη συγκοινωνία Σαλαμίνας – Πειραιά και σε βοηθητικές υπηρεσίες του Α.Σ. (Αρχηγείου Στόλου). Παροπλίστηκε το 1933.

Κατηγορία:Ελληνικές Ναρκοθέτιδες
Αιγιαλεία (ναρκαλιευτικό)

Το επίτακτο ναρκαλιευτικό **Αιγιαλεία** ναυπηγήθηκε στον Λίβανο και ήταν ξύλινο ρυμουλκό με βοηθητική μηχανή. Το 1943 επιτάχθηκε και παραδόθηκε στο Ελληνικό Πολεμικό Ναυτικό. Την περίοδο του Β΄ Παγκοσμίου Πολέμου (1943-1944) χρησιμοποιήθηκε στη περιοχή της Αλεξάνδρειας. Το 1944 με τη αναχώρηση του στόλου από τη Μέση Ανατολή παραδόθηκε στους ιδιοκτήτες του.

Κατηγορία:Ελληνικά Ναρκαλιευτικά
Κατηγορία:Ελληνικά επίτακτα πλοία
Κατηγορία:Ελληνικά πολεμικά πλοία του Β' Παγκοσμίου Πολέμου
Κατερίνα Ανδρεάδη

Η **Κατερίνα Ανδρεάδη** (Αθήνα, 1903 – 1 Μαΐου 1993), πιο γνωστή ως **Κυρία Κατερίνα**, ήταν Ελληνίδα ηθοποιός που διακρίθηκε στο θέατρο.

## Βιογραφία
Γεννήθηκε στην Αθήνα. Το πατρικό της όνομα ήταν Καρύδα. Έκανε σπουδές στην Επαγγελματική Σχολή Θεάτρου και στη Σχολή Ράινχαρτ της Βιέννης. Η πρώτη της εμφάνιση έγινε στο έργο *Ο δύσκολος*, στις διεθνείς γιορτές του Σάλτσμπουργκ. Στην Αθήνα το ντεμπούτο της στο Εθνικό Θέατρο ήταν στο έργο *Η άμαξα*, το 1932. 

Έπαιξε στα έργα *[[Η λοκαντιέρα]]*, *[[Ο Έμπορος της Βενετίας|Ο έμπορος της Βενετίας]]* και για πρώτη φορά στην Ελλάδα παρουσίασε έργα πολλών ξένων συγγραφέων. Το 1936 συγκρότησε τον δικό της θίασο, με τον οποίο συνεργάστηκαν κατά καιρούς ο Αιμίλιος Βεάκης, η Κυβέλη, ο Μάνος Κατράκης, ο Θάνος Κωτσόπουλος, ο Σπύρος Ολύμπιος και άλλοι. Στις αρχές του 1949 ταξίδεψε στη Μεγάλη Βρετανία όπου της επιφυλάχθηκε τιμητική υποδοχή και μάλιστα παρουσιάστηκε στην αγγλική τηλεόραση, μιλώντας για το έργο της.

Στέγη του θιάσου της υπήρξε για σειρά ετών το θερινό θέατρο "ΚΑΤΕΡΙΝΑ", επί της οδού 3ης Σεπτεμβρίου, έναντι της πλατείας Βικτωρίας. Κατεδαφίστηκε στα μέσα της δεκαετίας του 1960 ώστε να ανεγερθεί στη θέση του το μέγαρο ΟΤΕ.

Της απονεμήθηκε το παράσημο του Ταξιάρχη της Ευποιίας.

## Εργογραφία
### Θέατρο

### Εκπομπές

## Παραπομπές


Κατηγορία:Ελληνίδες ηθοποιοί θεάτρου
Κατηγορία:Ταξιάρχης του Τάγματος της Ευποιΐας
Ελευθέριος Μουζάκης

Ο **Ελευθέριος Μουζάκης** (1913 - 28 Σεπτεμβρίου 2006) ήταν Έλληνας επιχειρηματίας, γνωστός ως ο "πατέρας της κλωστοϋφαντουργίας". Ήταν ιδρυτής και πρόεδρος των εταιρειών του ομώνυμου ομίλου. 

## Βιογραφία
Ξεκίνησε το 1933, ως υπάλληλος μιας εμπορικής εταιρείας κλωστών.Το 1944 ίδρυσε μία μικρή επιχείρηση, την “Κλωσταί Πεταλούδας-Μουζάκης", ενώ το 1952 ανέλαβε την αποκλειστική εισαγωγή και διάθεση των προϊόντων DMC – Γαλλίας. Το 1957 μαζί με την “Κλωσταί Κιθαρας”, συγκροτεί την “Κλωστοβιομηχανίαι Ελλάδος Α.E.", στην οποία περιέρχονται οι εν τω μεταξύ εξαγορασθείσες εταιρείες και τα σήματά τους. Απέκτησε έτσι το μεγαλύτερο μερίδιο της ελληνικής αγοράς σε κλωστές ραφής και κεντήματος.

Το 1991 η εταιρεία του εισήχθη στο Χρηματιστήριο και υπέγραψε συμβόλαιο με την Madeira Γερμανίας για την αποκλειστική εισαγωγή και διάθεση των προϊόντων της στην Ελλάδα. 

Το 1998 υπέγραψε συμβόλαιο με γερμανική εταιρεία για την αποκλειστική εισαγωγή και διάθεση των προϊόντων της στην ελληνική αγορά. 

Το 1999 η εταιρεία εισήλθε στο κεφάλαιο της εταιρείας “Ήλιος Α.Ε.Β.Ε." και συμμετέχει κατά 50%, και στο κεφάλαιο της εταιρείας “Robert Matra” με συμμετοχή 60%. 

## Αποτίμηση

Ήταν διάσημος για την φορολογική του ηθική και δήλωνε περήφανος που ήταν ο Έλληνας με το μεγαλύτερο δηλωθέν εισόδημα στην εφορία. Ενδεικτικά, σύμφωνα με άρθρο της εφημερίδας Ακρόπολις του 1979, δήλωνε εισόδημα 186.770.500 δραχμών όταν ο δεύτερος στην λίστα Πρόδρομος Μποδοσάκης Αθανασιάδης δήλωνε 114.371.980 δραχμές την εποχή που ένα διαμέρισμα 80τ.μ. κόστιζε 800.000 δραχμές.

Ο Ελευθέριος Μουζάκης απεβίωσε το 2006.

## Παραπομπές



Μουζάκης Ελευθέριος
Κατηγορία:Μικρασιατικός Ελληνισμός
Μπάιρον Νέλσον

Ο **Μπάιρον Νέλσον** (4 Φεβρουαρίου 1912- 26 Σεπτεμβρίου 2006) ήταν κορυφαίος Αμερικανός γκόλφερ, που διακρίθηκε από το 1935 μέχρι το 1946. Ήταν ο μόνος που κατέκτησε 11 διαδοχικά τουρνουά και συνολικά 18 τουρνουά το 1945. Αποχώρησε από το γκολφ σε ηλικία 34 ετών και αποσύρθηκε στο ράντσο του. Ήταν επίσης γνωστός για την ιπποτική συμπεριφορά του, που του είχε χαρίσει το προσωνύμιο «Λόρδος Βύρων». 

## Νίκες στο PGA Tour

*1935 (1) New Jersey State Open 
*1936 (1) Metropolitan Open 
*1937 (2) The Masters, Belmont Country Club Match Play 
*1938 (2) Thomasville Open, Hollywood Open 
*1939 (4) Phoenix Open, North and South Open, U.S. Open, Western Open 
*1940 (3) Texas Open, Miami Open, PGA Championship 
*1941 (3) Greater Greensboro Open, Tom O'Shanter Open, Miami Open 
*1942 (3) Oakland Open, The Masters, Tom O'Shanter Open 
*1944 (8) San Francisco Victory Open, Knoxville War Bond Tournament, New York Red Cross Tourney, Tom O'Shanter Open, Nashville Open, Texas Victory Open, San Francisco Open, Minneapolis Four-Ball (with Harold "Jug" McSpaden) 
*1945 (18) Phoenix Open, Corpus Christi Open, New Orleans Open, Charlotte Open, Greater Greensboro Open, Durham Open, Atlanta Open, Montreal Open, Philadelphia Inquirer, Chicago Victory National Open, Tom O'Shanter Open, Canadian Open, Knoxville Invitational, Esmeralda Open, Seattle Open, Glen Garden Open, PGA Championship, Miami Four-Ball (with Harold "Jug" McSpaden) 
*1946 (6) Los Angeles Open, San Francisco Open, New Orleans Open, Houston Open, Columbus Invitational, Chicago Victory National Open 
*1951 (1) Bing Crosby Pro-Am

## Παραπομπές


## Εξωτερικοί σύνδεσμοι
* 

Κατηγορία:Αμερικανοί αθλητές του γκολφ
The Pink Spiders

Οι **Pink Spiders** είναι ένα αμερικανικό μουσικό συγκρότημα της power pop από το Νάσβιλ του Τενεσί.

Το συγκρότημα δημιουργήθηκε το 2003 και αποτελείται από τους Matt Friction (κιθάρα και τραγούδι, 2 Αυγούστου 1981-), Jon Decious και Bob Ferrari. Ο Friction ήταν αρχικά μέλος στο συγκρότημα *Silent Friction* και συνδημιούργησε τους Pink Spiders στα τέλη του 2002.

## Δισκογραφία

### Albums

* Hot Pink (2005) 
* Teenage Graffiti (2006)

### Singles και EPs

* The Pink Spiders are Taking Over!! (2004)
* Single: Little Razorblade (2006)

## Εξωτερικοί σύνδεσμοι
* Επίσημος ιστότοπος

Κατηγορία:Αμερικανικά garage rock συγκροτήματα
Κατηγορία:Garage punk συγκροτήματα
Μιράντα Μυράτ

Η **Μιράντα Μυράτ** (Αθήνα, 12 Ιανουαρίου 1906 - 27 Ιανουαρίου 1994) ήταν Ελληνίδα ηθοποιός.

## Βιογραφία
Ήταν κόρη του Μήτσου Μυράτ και της Κυβέλης, αδελφή του αρχιτέκτονα Αλέξανδρου Μυράτ και ετεροθαλής αδελφή του Δημήτρη Μυράτ. Η Ρίτα Μυράτ (Ταρσούλη) επίσης ηθοποιός, ήταν σύζυγος του αδελφού της Αλεξανδρου, δηλαδή νύφη της Μιράντας. Υπήρξε πρωταγωνίστρια του νεοελληνικού θεάτρου.

Από το 1921 μέχρι το 1923 παρακολούθησε μαθήματα στο Κολλέγιο Σεβινιέ στο Παρίσι. Την πρώτη εμφάνιση στη θεατρική σκηνή την έκανε το 1919 με το θίασο της Μαρίκας Κοτοπούλη, στο έργο *Δύο Λεονόρες*, του Paul Lindau. Το επόμενο έτος εμφανίστηκε στον *Πρίγκιπα φοιτητή*.

Το 1923 επέστρεψε από το Παρίσι και άρχιζε να παίζει με το θίασο της μητέρας της Κυβέλης μέχρι το 1932, οπότε και προσλήφθηκε από το Εθνικό Θέατρο στο οποίο πρωταγωνίστησε μέχρι το 1938. Το 1939 και το 1940 συνεργάσθηκε με το θίασο της Μαρίκας Κοτοπούλη. Το 1940 ίδρυσε δικό της θίασο σε συνεργασία με τον Κώστα Μουσούρη, τον Μαυρέα και τον Ορέστη Μακρή. Το επόμενο έτος ο θίασος αυτός διαλύθηκε και δημιουργήθηκε άλλος με τον τίτλο *Θίασος Μιράντας και Γιώργου Παππά*, που έδωσε διάφορες παραστάσεις μέχρι το καλοκαίρι του 1942, οπότε η Μιράντα ξεκίνησε νέο θίασο που συμμετείχε πρόσθετα και η Μαίρη Αρώνη. Η Μιράντα σταμάτησε τη θεατρική της καριέρα στη δεκαετία του 1960.

Ιδιαίτερη λαμπρή επιτυχία είχε στα έργα «Το μελτεμάκι» του Παντελή Χορν και "Δεσποινίς δικηγόρος" του Θεόδωρου Συναδινού. Από το ξένο ρεπερτόριο ιδιαίτερη επιτυχία σημείωσε στο έργο "Ηδονή της τιμιότητος" του Λουίτζι Πιραντέλο.

Η Μιράντα υπήρξε επίσης σημαντική συνεργάτρια του Εθνικού Ιδρύματος Ραδιοφωνίας όπου λόγω της μόρφωσής της, της ορθοφωνίας της και της φωνητικής της χροιάς θεωρείτο ως ειδική στην απαγγελία ποιημάτων και στην ανάγνωση λογοτεχνικών κειμένων, ιδιαίτερα σε λογοτεχνικές εορτές. Στον κινηματογράφο εμφανίστηκε σε περισσότερες από 40 ταινίες ενώ συμμετείχε και σε κάποιες τηλεοπτικές σειρές.

## Θεατρικές Παραστάσεις

Όλες οι πληροφορίες προέρχονται από το έντυπο πρόγραμμα της κάθε παράστασης ή/και από σχετικά δελτία τύπου.

## Φιλμογραφία

## Παραπομπές

## Πηγές
* *[[Μεγάλη Ελληνική Εγκυκλοπαίδεια]]* τομ.ΙΖ΄, σελ.245.

Κατηγορία:Μέλη του ΕΑΜ
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί βωβών ταινιών
Κατηγορία:Καθηγητές της Δραματικής Σχολής του Εθνικού Θεάτρου
Πολ Βανς

Ο **Πολ Βανς** (*Paul Vance*, 4 Νοεμβρίου 1929 - 30 Μαΐου 2022) ήταν Αμερικανός τραγουδοποιός και δισκογραφικός παραγωγός. 

Μαζί με τον Λι Πόκρις ο Βανς έγραψε επιτυχίες, όπως το «*[[Itsy Bitsy Teenie Weenie Yellow Polka Dot Bikini]]*», το 1960, που τραγούδησε ο Μπράιαν Χάιλαντ. Το ιδιαίτερα καλοκαιρινό και δροσερό τραγούδι βρέθηκε μέσα σε μια νύχτα στην κορυφή των αμερικανικών τσαρτ, τον Αύγουστο του 1960, και εξελίχθηκε σε καλτ μελωδία με το πέρασμα των δεκαετιών, χωρίς να σταματήσει να παίζει στο ραδιόφωνο και στις σύγχρονες συλλογές των δισκογραφικών εταιρειών.

## Βιογραφικά στοιχεία
Γεννήθηκε στο Μπρούκλιν της Νέας Υόρκης ως Τζόζεφ Πολ Φλόριο. 

## Συνθέσεις
Ο Πολ Βανς συνέθεσε επίσης με τον μουσικό του συνεργάτη το «*Catch a falling star*», επιτυχία που ερμήνευσε το 1958 ο Πέρι Κόμο. 
Σε συνέντευξή του τη δεκαετία του ’60 είχε πει πως είχε γράψει το σάουντρακ του μπικίνι σε 25 μόλις λεπτά και το ηχογράφησε σε μια βδομάδα. Το κομμάτι ακούγεται σε δεκάδες ταινίες και επανηχογραφήθηκε το 1990 από Βρετανό τηλεπαρουσιαστή. Στην Αμερική συνόδευσε διαφήμιση γιαουρτιού.

## Λανθασμένη είδηση θανάτου
Το Ασσοσιέιτεντ Πρες μετέδωσε ότι ο συνθέτης πέθανε στο σπίτι του στη Φλόριντα στις 6 Σεπτεμβρίου 2006 ύστερα από πολύχρονη αντιμετώπιση του καρκίνου του πνεύμονα. Ωστόσο η είδηση θανάτου αφορούσε τον Πολ Φαν Βάλκενμπεργκ, ο οποίος μέχρι το θάνατό του ισχυριζόταν ότι εκείνος είχε γράψει το τραγούδι.  Ο Πολ Βανς εμφανίστηκε και διέψευσε την είδηση του θανάτου του.

## Θάνατος
Ο Βανς απεβίωσε σε ηλικία 92 ετών στις 30 Μαΐου 2022. 
Είχε έναν γιο, τον Φίλιπ, ο οποίος απεβίωσε σε ηλικία 44 ετών στις 11 Δεκεμβρίου 2009.

## Παραπομπές


Κατηγορία:Αμερικανοί τραγουδοποιοί
Κατηγορία:Αμερικανοί μουσικοί παραγωγοί
Μπράιαν Χάιλαντ

Ο **Μπράιαν Χάιλαντ** (γεννήθηκε στις 12 Νοεμβρίου 1943) είναι Αμερικανός τραγουδιστής της ποπ. Έγινε διάσημος στις αρχές της δεκαετίας του ' 60. Το τραγούδι που τον έκανε γνωστό ήταν το "Itsy Bitsy Teenie Weenie Yellow Polka Dot Bikini", που κυκλοφόρησε στις 8 Αυγούστου 1960 και έλεγε για ένα ντροπαλό κορίτσι που ήταν βυθισμένο στο νερό και
δεν ήθελε να βγει, για να μη φανεί το μικροσκοπικό της μαγιό.

## Δισκογραφία

:1961 The Bashful Blonde 
:1962 Let Me Belong to You 
:1964 Country Meets Folk 
:1969 Stay and Love Me All Summer 
:1970 Brian Hyland 
:1987 Sealed with a Kiss

Κατηγορία:Αμερικανοί τραγουδιστές
Φέρεντς Γκιουρτσάνι

Ο **Φέρεντς Γκιουρτσάνι** (*Ferenc Gyurcsány*, 4 Ιουνίου 1961-) είναι πολιτικός από την Ουγγαρία και έκτος πρωθυπουργός της τρίτης Ουγγρικής Δημοκρατίας. Έγινε πρωθυπουργός επίσημα στις 29 Σεπτεμβρίου του 2004 και παραιτήθηκε τον Μάρτιο του 2009. Υπηρέτησε στην πρωθυπουργία ως τις 14 Απριλίου του 2009.
 
## Βιογραφία

Γεννήθηκε στην πόλη Πάπα (Pápa) στις 4 Ιουνίου 1961. Σπούδασε στο Πανεπιστήμιο του Πετς. Στη συνέχεια σπούδασε Οικονομικές Επιστήμες και δραστηριοποιήθηκε σε κομμουνιστικές νεολαίες. Έπειτα εργάστηκε σε εταιρείες και επέστρεψε στην πολιτική το 2002. Είναι σύζυγος της Κλάρα Ντόμπρεβ, νομικού που διδάσκει στο Πανεπιστήμιο Βουδαπέστης (ELTE) και πατέρας 4 παιδιών. 

## Άνοδος στην πρωθυπουργία

Ανήκει στο Σοσιαλδημοκρατικό Κόμμα MSZP. Το κόμμα του τον έχρισε πρωθυπουργό στις 25 Αυγούστου 2004, μετά την παραίτηση του Πέτερ Μέντγκιεσι. Στις 29 Σεπτεμβρίου 2004 το Κοινοβούλιο ψήφισε τον Γκιουρτσάνι στην πρωθυπουργία, με 197 υπέρ, 12 κατά και αποχή από το μεγαλύτερο κόμμα της Αντιπολίτευσης. Το Σοσιαλιστικό Κόμμα του κέρδισε και τις εκλογές της 9ης και 23ης Απριλίου 2006, με 210 από τις 386 κοινοβουλευτικές έδρες. Έτσι, η κυβέρνησή του έγινε η πρώτη στη χώρα που επανεξελέγη, από το 1990. 

## Η Κρίση του Σεπτεμβρίου του 2006

Το φθινόπωρο του 2006 αντιμετώπισε εσωτερική κρίση στη χώρα του. Οι δρόμοι της Βουδαπέστης μετατράπηκαν σε πεδίο μάχης λίγο μετά τα μεσάνυχτα της 18 Σεπτεμβρίου του 2006. Η ειρηνική πορεία χιλιάδων διαδηλωτών που ζητούσαν την παραίτηση του Φέρεντς Γκιουρτσάνι, αφότου αποκαλύφθηκε ότι η σοσιαλιστική κυβέρνηση είπε ψέματα για να κερδίσει τις εκλογές, έδωσε τη θέση της σε μεγάλης έκτασης επεισόδια. Στις ταραχές που ξέσπασαν στα κεντρικά γραφεία της ουγγρικής κρατικής τηλεόρασης τραυματίστηκαν 150 άτομα, εκ των οποίων οι 120 αστυνομικοί. Η αστυνομία χρειάστηκε πέντε ώρες για να θέσει υπό τον έλεγχό της την κατάσταση. Ο Φέρεντς Γκιουρτσάνι μίλησε για την «πιο μακρά και σκοτεινή νύχτα» της Ουγγαρίας από την πτώση του κομμουνισμού το 1989. Ως προς το ενδεχόμενο παραίτησης, ξεκαθάρισε πως δεν έχει καμία τέτοια πρόθεση. Στις 27 Σεπτεμβρίου 2006 ο Γκιουρτσάνι δήλωσε δημοσίως συγγνώμη από τους συμπολίτες του για τα ψεύδη σχετικά με την οικονομία της χώρας. Ο πρωθυπουργός σε κάθε περίπτωση δήλωσε ανυποχώρητος, απορρίπτοντας το αίτημα των κομμάτων της αντιπολίτευσης να παραιτηθεί.

## Οικονομική  κρίση
Στον απόηχο της οικονομικής ύφεσης, που έφτασε και στην Ουγγαρία, ο πρωθυπουργός κινήθηκε σε άλλη τροχιά. Ο Γκιουρτσάνι προσφέρθηκε να παραιτηθεί από την πρωθυπουργία μιλώντας στο συνέδριο του κόμματός του, στις 21 Μαρτίου του 2009, με την ελπίδα να βγει η χώρα από την οικονομική κρίση μέσω του σχηματισμού νέας κυβέρνησης. Παράλληλα,παραιτήθηκε και από την ηγεσία του Σοσιαλιστικού Κόμματος της Ουγγαρίας. Τον διαδέχθηκε στην πρωθυπουργία ο Γκόρντον Μπάιναϊ.

## Παραπομπές


Κατηγορία:Πρωθυπουργοί της Ουγγαρίας
Έρικ Μορίλο

Ο **Έρικ Μορίλο** (*Erick Morillo*, 26 Μαρτίου 1971 - 1 Σεπτεμβρίου 2020) ήταν Αμερικανός μουσικός παραγωγός και DJ. Ανάμεσα στα ψευδώνυμα που χρησιμοποιούσε ήταν *Ministers De la Funk, The Dronez, RAW, Smooth Touch, RBM, Deep Soul, Club Ultimate* και *Li'l Mo Ying Yang*. Ο Μορίλο ήταν περισσότερο γνωστός για την επιτυχία του 1993 *I Like to Move It*, της οποίας ήταν παραγωγός με το ψευδώνυμο *Reel 2 Real* και συμπεριλήφθηκε στο σάουντρακ της παιδικής ταινίας *Μαδαγασκάρη* (2005).

## Επιτυχίες
*“Subliminal Get the Message” by Various Artists 
*“Good Love” by Richard F. 
*“Hold On” by Jose Nunez Feat and Octahvia 
*“I Need Your Love” by Full Intention Presents The Rule 
*“Hazin’ + Phazin’” by The “Choo-Choo” Project 
*Just Can’t Get Enough (rmxs)” by Harry “Choo-Choo” Romero Feat and Inaya Day 
*“Big Love” by Pete Heller 
*“It’s All Good” by Da Mob Feat and Jocelyn Brown 
*“Believe (rmxs)” by Ministers De-La Funk Feat and Jocelyn Brown. 
*“I Want You”  CZR Featuring Delano

## Παραπομπές


## Εξωτερικοί σύνδεσμοι
* 

Κατηγορία:Αμερικανοί μουσικοί
Κατηγορία:Club DJs
Γιαγοβί Αγκμπογιμπό

Ο **Γιαγοβί Αγκμπογιμπό** (*Yawovi Agboyibo*, 1943-2020)  ήταν Τογκολέζος δικηγόρος, ακτιβιστής των ανθρώπινων δικαιωμάτων  και πολιτικός, ο οποίος χρημάτισε πρωθυπουργός της χώρας του για έναν χρόνο, από το 2006 ως το 2007.

## Βιογραφικά στοιχεία
### Πρώτα χρόνια και δράση στον τομέα των ανθρώπινων δικαιωμάτων
Γεννήθηκε στις 31 Δεκεμβρίου 1943 στο Κούνι της επαρχίας Γιότο 

Εξελέγη βουλευτής το 1985, ως ανεξάρτητος και επανεξελέγη το 1990. 

Το 1987 ο πρόεδρος Γκνασινγκμπέ Εγιαντεμά διόρισε τον Αγκμπιγιμπό ως πρόεδρο της Εθνικής Επιτροπής για τα Ανθρώπινα Δικαιώματα.
 Η εν λόγω επιτροπή συστάθηκε στις 9 Ιουνίου 1987 και τα μέλη της ανέλαβαν καθήκοντα στις 21 Οκτωβρίου 1987. Υπηρέτησε στη θέση εκείνη ως το 1990.

Εκείνη την περίοδο ανέλαβε την ηγεσία του Μετώπου Ενώσεων για την Ανανέωση (FAR), το οποίο μετεξελίχθηκε σε πολιτικό κόμμα, με την ονομασία  Επιτροπή Δράσης για την Ανανέωση (CAR). Με την CAR αρχικά θα ήταν υποψήφιος στις προεδρικές εκλογές του 1993, όμως αποσύρθηκε μαζί με τον Εντέμ Κότζο, καταγγέλλοντας νοθεία υπέρ του προέδρου, ο οποίος επανεξελέγη. 

### Πριν την πρωθυπουργία
Ο Αγκμπογιμπό εξελε΄γη βουλευτής το 1994 με το κόμμα CAR στην Α΄ εκλογική οεριφέρεια Γιοτό- Κέντρο. 

Το 1998 ήταν ξανά υποψήφιος στις προεδρικές εκλογές και ήρθε 3ος στον 1ο γύρο με ποσοστό 9,54% των ψήφων.

Στις 3 Αυγούστου 2001 καταδικάστηκε σε φυλάκιση 6 μηνών και πρόστιμο 100.000 φράγκων για συκοφαντική δυσφήμηση του πρωθυπουργού Κότζο. Οργανώσεις για τα ανθρώπινα δικαιώματα ζήτησαν την απελευθέρωσή του, ανάμεσα στις οποίες και η Διεθνής Αμνηστία, χωρίς αποτέλεσμα. Παρά τη θετική πρόταση του εφετείου για την αποφυλάκισή του, ο πολιτικός δεν αποφυλακίστηκε , λόγω της συνενοχής του για διασυνδέσεις με παράνομες οργανώσεις στη Σιντόμ, κατηγορία που του είε προσαφθεί λίγο μετά την καταδίκη του για τη δυσφήμηση.

Ήταν ξανά υποψήφιος με το CAR στις προεδρικές εκλογές που διενεργήθηκαν το 2003 και ήθρε πάλι 3ος με ποσοστό 5,12%. 

### Πρωθυπουργία
Έγινε πρωθυπουργός της χώρας στις 16 Σεπτεμβρίου του 2006, καθώς διορίστηκε από τον πρόεδρο Φόρε Γκνασίγκμπε. Στις 20 του ιδίου μήνα εγκρίθηκε η κυβέρνησή του. Το 1993 κατήλθε υποψήφιος στις προεδρικές εκλογές εκείνης της χρονιάς, χωρίς όμως επιτυχία.
Ο ίδιος παραιτήθηκε στις 13 Νοεμβρίου του 2007. Τον διαδέχθηκε στην πρωθυπουργία ο Κομλάν Μαλί.

### Μετέπειτα πολιτική δράση
Στις βουλευτικές εκλογές του 2007 ο Αγκμπιγιμπό επανεξελέγη βουλευτής. Το 2008 αποχώρησε από την ηγεσία του CAR και αντικαταστάθηκε. Ωστόσο, ανακηρύχθηκε επίτιμος πρόεδρός του και ειλέχθηκε ως υποψήφιος για τις προεδρικές εκλογές του 2010. Στις προεδρικές εκλογές που διεξήχθησαν τον Μάρτιο του 2010 ήρθε πάλι τρίτος με ποσοστό 2,96% των ψήφων.

### Θάνατος
Απεβίωσε στη Γαλλία στις 30 Μαΐου 2020 σε ηλικία 76 ετών. Η αιτία του θανάτου του ήταν η ολιγοήμερη ασθένεια.

## Παραπομπές


Κατηγορία:Πρωθυπουργοί του Τόγκο
Ντέιβιντ Κολ

Ο **Ντέιβιντ Κολ** (*David Bryon Cole*, 3 Ιουνίου 1962 - 24 Ιανουαρίου 1995) ήταν Αμερικανός δισκογραφικός παραγωγός. Ήταν η "ψυχή" του συγκροτήματος C+C Music Factory, μαζί με τον Ρόμπερτ Κλιβιγιέ. Το συγκρότημα έκανε μεγάλη επιτυχία το 1990 με το τραγούδι Gonna make u sweat ή "Everybody dance now". Πέθανε από μηνιγγίτιδα της σπονδυλικής στήλης. Το album των C+C Music Factory "Gonna Make You Sweat" έγινε 5 φορές πλατινένιο.

## Παραπομπές


Κατηγορία:Αμερικανοί μουσικοί
Λεαμπούα Τζόναθαν

Ο **Λεαμπούα Τζόναθαν** (Leabua Jonathan, 30 Οκτωβρίου 1914-5 Απριλίου 1987) ήταν πρωθυπουργός του Λεσότο από το 1965 ως το 1970 και στη συνέχεια ως το 1986 , οπότε και η κυβέρνησή του ανατράπηκε από στρατιωτικούς.

## Βιογραφία
Γεννήθηκε στις 30 Οκτωβρίου του 1914. Ήταν δισέγγονος του βασιλέα Μοσεσόε Α΄.

## Πρωθυπουργός και ισχυρός άνδρας
Το 1965 κέρδισε με μειοψηφία τις εκλογές και τελικά ανέλαβε πρωθυπουργός στις 7 Ιουλίου του 1965. Όταν η Μπασουτολάνδη έγινε ανεξάρτητη, το 1966 με την ονομασία Λεσότο, η εξουσία πέρασε από το βασιλέα στον πρωθυπουργό. Ο Τζόναθαν αποκατέστησε τις διπλωματικές σχέσεις με τη Νότια Αφρική και το 1970, στις πρώτες εκλογές από την ανεξαρτησία, το κόμμα του, Εθνικό Κόμμα των Μπασότο (BNP) κέρδισε 23 έδρες, με το κόμμα της Αντιπολίτευσης (BCP) να κερδίζει 36. Στη συνέχεια κήρυξε στρατιωτικό νόμο, ανέλαβε ειδικές εξουσίες και φυλάκισε τους πολιτικούς της Αντιπολίτευσης. Οι εκλογές ακυρώθηκαν και ο ίδιος επεχείρησε μάταια να αυτοανακηρυχθεί βασιλιάς.

## Ανατροπή και θάνατος
Ανατράπηκε με στρατιωτικό πραξικόπημα στις 20 Ιανουαρίου του 1986, από το στρατιωτικό Τζάστιν Μετσίνγκ Λεχάνια (Justin Metsing Lekhanya) και ετέθη σε κατ' οίκον περιορισμό, τον Αύγουστο του 1986. Πέθανε σε ηλικία 72 ετών, στις 5 Απριλίου του 1987.

## Παραπομπές


## Εξωτερικοί σύνδεσμοι
*
*New York Times: CHIEF LEABUA JONATHAN, 72, DIES; OUSTED AS LESOTHO HEADIN A COUP 

Κατηγορία:Πρωθυπουργοί του Λεσότο